  Анжелика Тихонова корреспондент «Лудорвай» музей-заповедникын удмурт куиськонлы сӥзем «Летопись удмуртского текстиля» адӟытон (0+) ужа. Удмурт куиськон сямлэн кылдэмез, азинскемез сярысь ивортодэтъя «Удмуртия» агентстволэн корреспондентэзлы «Лудорвай» музей-заповедникысь тодосъя валтӥсь ӧнерчи Светлана Данилова вераз. Адӟытонэ быдэс элькунысьтымы бичам котыръёсты, басмаосты, дэра бинетъёсты, кесэгъёсты, озьы ик соослэсь дэремъёсты, ныпъетъёсты, коверъёсты, ӝӧккышетъёсты поттӥзы. Пӧлазы кылем даурысь 20-30 аръёсы куэмъёсыз но, 70-80 аръёсы куэмъёсыз но вань. Ми ваньзэ возьматӥськом, мед со луоз коть кылем даурысь 80-тӥ ар, коть со мед луоз 19-тӥ даурлэн пумыз. Но ведь сое ваньзэ адями ужаз, кышномурт ужаз, солэн киыз пыр со потэмын. Мар вал, шуом, 19-тӥ даурлэн пумаз но мар вал 20-тӥ даурлэн пумаз, кызьы со пужыос воштӥсько, шортъёслэн буёлъёссы воштӥсько, сое ваньзэ возьматӥськом та адӟытонамы Светлана Данилова, «Лудорвай» музей-заповедникысь тодосъя валтӥсь ӧнерчиСветлана Даниловалэн верамезъя, удмуртъёс доры куиськон, эшшо ик пужыен, туж кемалась вуиз ини. Тужгес но вазь со лымшор удмуртъёс дорын пумиськылыны кутскиз. Но ку удмуртъёс куиськон станокен ужаны кутскизы, али туж шуг вераны шуэ. Археологъёс но шугъясько вераны, малы ке шуоно басма кытӥ ке но сиськемын, кытӥ ке но быремын. Раскопкаос дыръя но трос-трос уг шедьто сое. Но пужыен куиськыны 19-тӥ дауре ик туж тросэз быгато вал ини, нылъёс но быгато, кышномуртъёсты вератэк ини Светлана Данилова, «Лудорвай» музей-заповедникысь тодосъя валтӥсь ӧнерчиПужыоссэс кышномуртъёс ог-огзылэсь адӟыса, асэстыса быдэсто вылэм. Вӧзаз эшшо кыӵе ке пужы ватсаса, выльзэ, асьсэлэсьсэ кылдыто вылэм. Светлана Данилова вера, этнографъёслэн Семён Виноградовлэн но Татьяна Крюковалэн ужъёсазы азьло котькуд пужылэн аслаз нимыз вал но кышномуртъёс соосты тодо вал гожтэмын шуыса. «Семён Виноградовен вераським но, со шуэ азьло, пе, кыре-буре бичаськыкумы, кышномуртъёс, пе, тодо вал на али со пужыослэсь нимъёссэс. Мон, пе, мае вуи, сое суредаса но гожъяса кельтӥ, кудӥз кыӵе пужы», - маде ӧнерчи. Но тани мон аслэсьтым пересьёсме басьтӥсько ке, соос но куисько вал, соослэсь ноку но пужы нимзэс верамзэс уг тодӥськы. Соос чисто верало вал кинлэсь басьтэмзыя. Тани Платон Зоялэн пужыез, шуом, Ида Зоялэн. Кузёезлэн нимызъя верало вал пужыез. Толэзь пужы, шунды пужы, нюлэс пужы, куака пужы – озьы верамзэс мынам кылэме ик ӧвӧл Светлана Данилова, «Лудорвай» музей-заповедникысь тодосъя валтӥсь ӧнерчиНош уйпал ёросъёсын улӥсьёс сярысь верано ке, отын куиськонъя школаос ик кылдытъяло но трос выртэн куиськыны дышето вылэм. Со тросгес ӟучъёс пӧлын вӧлмемын вылэм но ӟуч кышномуртъёс ветло вылэм уйпал ёросъёстӥ, гуртъёстӥ, возьматыса но дышетыса, кызьы трос выртэн куиськыны. Школаос ик кылдытъяло вылэм Светлана Данилова, «Лудорвай» музей-заповедникысь тодосъя валтӥсь ӧнерчиКуиськыны удмуртъёс етӥн, ыжгон но мукет шортъёс куто вылэм. Соосты пӧртэм амалэн буяло вылэм. Кылсярысь, лымшор удмуртъёс вашкала дыръя сяськаосын, турынэн буяллялям. Соос сыӵе яркыт буёл уг сёто, бездыт, пеймыт каро вылэм. Соин буёлъёссы но ӵемысь сьӧдо-куреньгес луылӥллям. Нош берло ини, бигеръёс вӧзын улэменызы, анелиновой буёлъёсты ужазы кутыны кутскиллям. Озьы улоназы яркыт буёлъёс пыриллям. Сыӵе ужъёссы 19-тӥ даур пумын ик трос пумисько вылэм ини. Светлана Даниловалэн кылъёсызъя, удмуртъёс туж вазь ӟуч куиськон станок – кросна – вылэ выжизы, уго со вӧлмемынгес но капчигес вылэм. Солэн йылыз, улыз но мугорыз вылэм, кытчы кисьсэ, выртсэ, питранзэ ошылы луэ вылэм. Кылсярысь, адӟытонын но ӟуч станок поттэмын. Басьтоно ке удмурт куиськон станокез, отын вань улӥыз гинэ, вылӥыз ӧвӧл станоклэн, выртъёсты но, питранъёсты но ошыны нокытчы, соин ик вӧлдэтэ ошытэк ӧвӧл. <…> Удмурт куиськон станок туннэ нуналлы вань на башкир удмуртъёслэн. Удмуртиын но со сюре, но кытын ке но тэк лошъяське, кулэтэм кылле Светлана Данилова, «Лудорвай» музей-заповедникысь тодосъя валтӥсь ӧнерчиТунсыко, удмуртъёс куиськыны ӟугыри (основа) дасякузы, борддор кузя бызьыло вылэм. Малы ке но удмуртъёслэн ӟугыри лэсьтыны станоксы ӧй вал, соин пунӥськыкузы корка кузя бызьыло вал. Корка бордын кортӵогъёс кокамын но, со кортӵогъёс борды сӥньыс юнмато но ӟугырилэсь кузьдалазэ лыдӟо вал борддоръя. Одӥг борд, кык борд Светлана Данилова, «Лудорвай» музей-заповедникысь тодосъя валтӥсь ӧнерчиӦнерчилэн верамезъя, вашкала удмурт коркалэн борддорез 6 метргес луэ вал. Озьы, одӥг борд ке, со 6 метр, кык борд ке – 12 метр. Одӥг пунӥськыны кутско ке, трос пуныны тыршо вылэм ини, куд-огъёсыз куать борд но дасяло вылэм. Со ужез ӵем быдэсто бере, тодо вылэм кӧня дэрем, кӧня ӵушкон одӥг бордысь потоз. Но, Светлана Данилова пусъе, со кузьда ӟугыри дасяса но, одӥг кышномуртлэн одӥг кадь дэремъёсыз уг пумисько вал шуыса. Бичаськыны потаку, одӥг сандыкысь одӥг кадь дэрем шедьтыны туж шуг. Мон уг малпаськы, со кышномурт одӥг дэремлы гинэ ӟугыри пунӥз шуыса, со кытчы ке кузьмаз яке нылызлы, кенэзлы сётӥз, дыр. Яке одӥгзэ нуллыса пӧськытӥз, мукетсэ сандыке поныса кельтӥз. Озьы но луыны быгатэ Светлана Данилова, «Лудорвай» музей-заповедникысь тодосъя валтӥсь ӧнерчиУдмурт куиськон сярысь эшшо тросгес «Летопись удмуртского текстиля» адӟытонын вералозы. Отын ик вань арбериосын но тодматскыны луоз. Со «Лудорвай» музей-заповедникын 26-тӥ оштолэзёзь ужалоз.  Тегъёс: Удмуртия Лудорвай йӧскалыклулчеберет удмуртъёс адӟытон  